**Forslag til:**

**Inatsisartutlov om** **koncession til turistvirksomhed i udvalgte områder**

**Kapitel 1***Anvendelsesområde*

**§ 1.** Inatsisartutloven finder anvendelse på koncessioner til turistvirksomhed, rettighedshavere, aktiviteter omfattet af koncessioner til turistvirksomhed, køb af turistprodukter og turistaktiviteter.

*Stk. 2.* Inatsisartutloven finder også anvendelse for beboelsesbygninger, andre bygninger, anlæg, indretninger, veje og anden infrastruktur m.v. som anvendes i forbindelse med udbud, salg eller levering af turistprodukter.

**Kapitel 2***Definitioner*

**§ 2.** Ved en ”turist” forstås i denne inatsisartutlov en person, der rejser til et sted uden for personens normale opholdssted eller bopæl, og hvor hele eller dele af rejsen sker med fornøjelse, rekreation eller ferie for øje, og som erhverver tjenesteydelser i den anledning.   
 *Stk. 2.* Ved et ”turistprodukt” forstås en ydelse, der leveres mod vederlag og omfatter levering af adgang til udførelse af en eller flere turistaktiviteter, jf. stk. 3.  
 *Stk. 3.* Ved ”turistaktivitet” forstås en aktivitet med et rekreativt formål, der udbydes af en professionel mod betaling.

*Stk. 4.* Ved ”udbudsrunde” forstås i denne inatsisartutlov en almindelig offentlig indkaldelse af ansøgninger om meddelelse af koncession.

*Stk. 5.* Ved ”grønlandske arbejdstagere” forstås i denne inatsisartutlov arbejdstagere, der har folkeregisteradresse i Grønland.  *Stk. 6*. Ved ”grønlandske leverandører” forstås i denne inatsisartutlov leverandører, der er registreret som hjemmehørende i Grønland.

Stk. 7. Ved ”koncession til turistvirksomhed” forstås ret til levering af 1 eller flere turistprodukter indenfor et bestemt fysisk område. Koncession til turistvirksomhed meddeles til en rettighedshaver.  
 *Stk. 8*. Ved ”rettighedshaver” forstås en person eller virksomhed, som er berettiget og forpligtet efter koncessionen, jf. stk. 7.

**§ 3.** Ved aktiviteter omfattet af koncession til turistvirksomhed forstås aktiviteter, der er nødvendige for at kunne levere et turistprodukt, og turistaktiviteter i tilknytning dertil.  
 *Stk. 2*. Naalakkersuisut kan fastsætte regler om afgrænsning af, hvilke aktiviteter der er omfattet af koncessionen, jf. stk. 1.

**Kapitel 3***Krav om koncession til turistvirksomhed*

**§ 4.** Naalakkersuisut kan fastsætte regler om, at levering af turistprodukter og ydelser i forbindelse dermed for et eller flere afgrænsede områder er omfattet af et koncessionskrav.  
 *Stk. 2*. Når et turistprodukt er omfattet af et koncessionskrav for et område, må det konkrete turistprodukt kun leveres af koncessionens rettighedshaver inden for området.  
 *Stk. 3.* Et koncessionskrav for et område udelukker ikke, at aktiviteter udføres i området, såfremt der ikke betales herfor. Enhver må udføre sådanne aktiviteter i området, medmindre andet følger af anden lovgivning.

*Stk. 4.* Personer som ikke har en folkeregistreradresse i Grønland må ikke indenfor områder med koncession udføre samme aktivitet som koncessionen omhandler.

*Stk. 5.* Et koncessionskrav for et turistprodukt i et område udelukker ikke, at andre turistprodukter og ydelser i forbindelse dermed leveres i området.

**Kapitel 4**

*Bedømmelsesudvalg for koncessioner til turistvirksomhed*

**§ 5.** Naalakkersuisut kan træffe beslutning om oprettelse og anvendelse af et bedømmelsesudvalg for koncessioner for koncessionsområdets kommune.

**§ 6.** Et bedømmelsesudvalg skal omfatte 2-4 medlemmer udpeget af Naalakkersuisut og 2-4 medlemmer udpeget af kommunen. Medlemmerne udpeges blandt kommunens og Selvstyrets ansatte.

*Stk. 2*. Naalakkersuisut og kommunen skal hver udpege det samme antal medlemmer til bedømmelsesudvalget.

*Stk. 3.* Alle medlemmer af bedømmelsesudvalget skal opfylde almindelige krav til offentligt ansatte, herunder krav om deres generelle og konkrete habilitet i forhold til de sager, som behandles i bedømmelsesudvalget.

*Stk. 4.* Naalakkersuisut kan træffe afgørelse om habilitet for alle medlemmer af bedømmelsesudvalget.

*Stk. 5.* Bedømmelsesudvalget er beslutningsdygtigt, hvis halvparten af de udpegede medlemmer, jf. stk. 1, deltager. Dog er det et krav, at minimum 1 medlem fra henholdsvis selvstyret og kommunen deltager i mødet.

**§ 7.** Naalakkersuisut udpeger formanden for bedømmelsesudvalget jf. § 6 efter høring af kommunen.

*Stk. 2.* Formanden jf. stk. 1 udvælges blandt de medlemmer, som Naalakkersuisut har udpeget.

**§ 8**. Bedømmelsesudvalget skal på baggrund af drøftelser afgive begrundede indstillinger og udtalelser.

*Stk. 2.* Hvis bedømmelsesudvalget ikke kan nå til enighed, skal indstillingen ske ved afstemning. Hvis et flertal af udvalgets medlemmer stemmer for. Ved stemmelighed, er formandens stemme udslagsgivende.

**§ 9.** Naalakkersuisut kan pålægge bedømmelsesudvalget at afgive begrundede indstillinger og udtalelser om følgende forhold:

1) Vurdering af indkomne ansøgninger til et koncessionsområde.

2) Vurdering af i hvilken grad rettighedshaveren overholder aktivitetsplanen for den meddelte koncession.

3) Afgørelser og påbud ved manglende opfyldelse af vilkår for koncessionen.

4) Overdragelse af en koncession.

5) Tilbagekaldelse af en koncession.

6) Forlængelse af en koncession

**§ 10**. Naalakkersuisut kan fastsætte nærmere regler, om hvilke sager bedømmelsesudvalget skal afgive indstillinger om.

**Kapitel 5**

*Meddelelse af koncession og koncessionsperiode*

**§ 11.** Naalakkersuisut kan for et nærmere afgrænset område og på nærmere fastsatte vilkår meddele koncession til levering af 1 eller flere turistprodukter jf. § 4, stk. 1. Koncessionen meddeles med eneret.

*Stk. 2.* Naalakkersuisut kan fastsætte nærmere regler om vilkår for tildeling af koncession jf. stk. 1.

*Stk. 3.* Naalakkersuisut kan fastsætte regler om at delegere kompetencen til at meddele koncessioner i henhold til stk. 1 til kommunerne.

**§ 12.**Koncession til turistvirksomhed skal meddeles på 1 af følgende måder:   
1)Den relevante planmyndighed har udlagt det pågældende område til turistvirksomhed, samt fastlagt hvilke aktiviteter koncessionen skal omhandle. Koncession kan meddeles efter en almindelig offentlig indkaldelse af ansøgninger om meddelelse af koncession. Naalakkersuisut offentliggør en meddelelse om indkaldelse af ansøgninger mindst 45 kalenderdage inden ansøgningsfristens udløb på hjemmesiden for Naalakkersuisut samt i pressen.   
2)Naalakkersuisut kan i en sektorplan fastsætte områder til turismevirksomhed samt fastlægge, hvilke aktiviteter koncessionen skal omhandle. Koncessionen meddeles efter en almindelig offentlig indkaldelse af ansøgninger om meddelelse af koncession. Naalakkersuisut offentliggør en meddelelse om indkaldelse af ansøgninger mindst 45 kalenderdage inden ansøgningsfristens udløb på hjemmesiden for Naalakkersuisut samt i pressen.   
3)Hvis en ansøgning om meddelelse af koncession for et område er indgivet uden, at den relevante planmyndighed eller Naalakkersuisut i en sektorplan har planlagt, at det pågældende område skal anvendes til turistvirksomhed og Naalakkersuisut finder, at ansøgningen bør behandles, videresender Naalakkersuisut ansøgningen til planmyndigheden, med forespørgsel om, hvorvidt planmyndigheden ønsker at udlægge det ansøgte område til turistvirksomhed. Såfremt planmyndigheden ønsker at planlægge og udlægge det ansøgte område helt eller delvist til turistvirksomhed, kan Naalakkersuisut foretage en særlig offentlig indkaldelse af ansøgninger om meddelelse af koncession. Naalakkersuisut offentliggør en meddelelse om ansøgningen og indkaldelse af andre ansøgninger om meddelelse af tilladelse i samme område. Meddelelsen skal offentliggøres mindst 45 kalenderdage inden ansøgningsfristens udløb på hjemmesiden for Naalakkersuisut samt i pressen.

*Stk. 2*. Hvis der er foretaget en almindelig offentlig indkaldelse af ansøgninger til et område jf. stk. 1, uden at det har været muligt at meddele koncessionen til en kvalificeret rettighedshaver, kan ansøgning om koncession til et område meddeles uden en fornyet udbudsrunde forudsat, at ansøgningen er indkommet inden for en periode på 18 måneder efter ansøgningsfristens udløb.

*Stk. 3*. Naalakkersuisut kan fastsætte regler om, at et nærmere område i en bestemt periode skal være åbent for løbende meddelelser af tilladelser efter ansøgning herom.  
 *Stk. 4*. Naalakkersuisut kan undlade at meddele koncession på grundlag af ansøgninger, der er indgivet efter procedurerne nævnt i stk. 1 og stk. 2.

**§ 13.** Ved udbudsrunder jf. § 12 skal følgende udvælgelseskriterier anvendes, jf. dog stk. 2:

1) Ansøgerens samlede tekniske og faglige erfaring, herunder blandt andet:

a) Ansøgerens erfaring med udbud, salg og levering af samme type eller typer turistprodukter eller andre lignende ydelser.

b) Ansøgerens erfaring med udbud, salg og levering af samme type eller typer turistprodukter eller andre lignende ydelser i Grønland.   
2) Ansøgerens økonomiske og finansielle kapacitet.  
3) Måden, hvorpå ansøgeren har til hensigt at foretage levering af den eller de turistprodukter, der er omfattet af ansøgningen som godtgjort ved ansøgerens udkast til aktivitetsplan, herunder:  
a) Ansøgerens evne til at markedsføre produktet og etablere effektive salgskanaler.  
b) Ansøgerens evne og villighed til at anvende grønlandske arbejdstagere og grønlandske leverandører af varer og tjenesteydelser ved udførelsen af aktiviteter efter koncessionen.

4) Ansøgerens udførelse eller konkrete planlægning af udførelse af aktiviteter vedrørende markedsføring, udbud, salg og levering af samme type eller typer turistprodukter i hele eller dele af området, der er omfattet af en mulig fremtidig koncession.

5) Ansøgerens evne og villighed til at udføre aktiviteterne og levere turistprodukterne på en bæredygtig måde, som er forenelig med hensynene til beskyttelse af natur, miljø, klima, arbejdstagerrettigheder og almindelige samfundsinteresser.   
 *Stk. 2*. Naalakkersuisut kan endvidere fastsætte andre relevante, objektive og ikke-diskriminerende udvælgelseskriterier med henblik på at foretage det endelige valg mellem ansøgere, der vurderes at stå lige efter en bedømmelse efter udvælgelseskriterierne nævnt i stk. 1.

*Stk. 3*. Kriterierne nævnt i stk. 1 og 2 og kriteriernes indbyrdes vægtning offentliggøres sammen med de indkaldelser af ansøgninger, som nævnes i § 12, stk. 1.

**§ 14.** Naalakkersuisut kan i forbindelse med udbudsrunden fastsætte mindstekrav, som ansøgeren skal opfylde for at komme i betragtning.

**§ 15.** Koncession til turistvirksomhed kan kun meddeles for et område, hvor udførelse af aktiviteter efter koncessionen vil være i overensstemmelse med inatsisartutlov om planlægning og arealanvendelse og kommuneplaner for området.  
 *Stk. 2.* Afgørelse vedrørende forhold omfattet af stk. 1 træffes af kommunalbestyrelsen eller Naalakkersuisut efter inatsisartutlov om planlægning og arealanvendelse.

**§ 16.** Koncessioner meddeles for en periode på op til 10 år, jf. dog stk. 2.  
 *Stk. 2.* Koncession kan meddeles for en periode på op til 20 år, når det må anses for nødvendigt for at gennemføre en plan for aktiviteterne og skabe mulighed for økonomisk overskud.  
 *Stk. 3*. Naalakkersuisut kan meddele forlængelse af koncessionsperioden for en koncession med op til yderligere 10 år. Forlængelse kan meddeles på ændrede vilkår. Forlængelse kan meddeles flere gange.

*Stk. 4.* Når det anses som nødvendigt for at gennemføre en ændret plan for aktiviteterne og skabe mulighed for økonomisk overskud, kan Naalakkersuisut meddele en forlængelse af koncessionsperioden for en koncession med op til 20 år, jf. dog stk. 5. Forlængelsen kan meddeles på ændrede vilkår.   
 *Stk. 5.* Den samlede periode for en koncession kan ikke overstige 30 år. Derefter skal koncessionen på ny sendes i udbud.

**§ 17.** Naalakkersuisut kan fastsætte regler om rettighedshaverens pligt til at ansætte og anvende grønlandske arbejdstagere til bestemte typer arbejde eller aktiviteter i henhold til koncessionen.

**§ 18.** Naalakkersuisut kan fastsætte regler om rettighedshaverens pligt til at anvende grønlandske leverandører af varer og tjenesteydelser ved udførelse af aktiviteter i henhold til koncessionen.

**Kapitel 6***Rettighedshaveren*

**§ 19.** Koncession til turistvirksomhed kan kun meddeles til fysiske personer, der opfylder alle de følgende krav:  
1) Personen har haft folkeregisteradresse i Grønland i en samlet periode, der mindst omfatter de forudgående 5 år.   
2) Personen har folkeregisteradresse i Grønland.  
3) Personen er fuldt skattepligtig til Grønland.  
4) Personen har fuld rådighed over sin formue og er ikke i betalingsstandsning eller under konkurs.

5) Personen må ikke have ubetalt forfalden gæld på mere end 100.000 kr. til Naalakkersuisut. Kravet anses dog som opfyldt, hvis personen stiller sikkerhed for betaling af den del af gælden, der er på 100.000 kr. eller derover. Kravet anses også som opfyldt, hvis personen har indgået og overholder aftale om afvikling af gælden.   
 *Stk. 2*. En person, der er rettighedshaver efter koncession, skal i hele koncessionsperioden opfylde kravene i stk. 1.

**§ 20.** Koncession til turistvirksomhed kan kun meddeles til et selskab, der opfylder følgende krav:  
1) Selskabet er et aktieselskab eller et anpartsselskab, eller personselskab med hjemsted i Grønland.   
2) Mindst 2/3 af aktie- eller anpartsselskabets kapital ejes direkte eller indirekte af enkeltpersoner, som opfylder § 19.

3) Mindst 2/3 af deltagerne i et personselskab skal være personer, som opfylder § 19.

4) Aktie- eller anpartsselskabet har fuld rådighed over sin formue. Selskabet må ikke være under konkurs, insolvens- eller likvidationsbehandling.

5) Aktie- eller anpartsselskabets ejere, der direkte eller indirekte ejer mere end halvdelen af stemmerne i selskabet, opfylder § 19.

6) Selskabet må ikke have ubetalt forfalden gæld på mere end 100.000 kr. til Naalakkersuisut. Kravet anses dog som opfyldt, hvis selskabet stiller sikkerhed for betaling af den del af gælden, der er på 100.000 kr. eller derover. Kravet anses også som opfyldt, hvis selskabet har indgået og overholder aftale om afvikling af gælden.

*Stk. 2*. Et selskab, der er rettighedshaver efter koncession, skal i hele koncessionsperioden opfylde kravene i stk. 1.

**Kapitel 7***Betaling af gebyr og fastsættelse af vederlag*

**§ 21.** Naalakkersuisut kan fastsætte bestemmelse om, at rettighedshaveren skal betale en afgift til Grønlands Selvstyre for tildeling af en koncession. Det kan herunder fastsættes, at der skal betales en afgift:

1) beregnet på grundlag af størrelsen af koncessionsområdet (arealafgift),

2) beregnet på grundlag af størrelsen af rettighedshaverens omsætning som følge af aktiviteter efter koncessionen (omsætningsafgift),

3) svarende til en andel af rettighedshaverens økonomiske udbytte som følge af aktiviteter efter koncessionen (udbytteafgift)

4) eller en kombination af de ovenstående afgiftstyper.

**§ 22.** Rettighedshaveren skal betale udgifterne forbundet med sagsbehandling og anden myndighedsbehandling efter inatsisartutloven.

*Stk. 2.* Betalingen jf. stk. 1 kan opkræves som gebyrer eller som udgiftsrefusion.

**Kapitel 8***Rettighedshavers pligter*

**§ 23.** Rettighedshaveren skal meddele Naalakkersuisut alle oplysninger, som er nødvendige til myndighedsbehandling af aktiviteter omfattet af inatsisartutloven.

*Stk. 2.* Naalakkersuisut kan fastsætte regler om oplysningspligtens omfang og hvorledes og i hvilken form oplysningerne skal indsendes.

**§ 24.** En aktivitetsplan for rettighedshaverens aktiviteter efter koncessionen, skal være godkendt af Naalakkersuisut, inden aktiviteterne iværksættes.

*Stk. 2.* Aktivitetsplanen skal i relevant omfang indeholde følgende forhold:

1) Måltal for projektets udvikling.

2) Etablering og anvendelse af bygninger og anlæg mv.

3) Anvendelse af grønlandske arbejdstagere og grønlandske leverandører ved varer og tjenesteydelser ved udførelse af aktiviteter efter koncessionen.

4) Rettighedshaverens opfyldelse og overholdelse af sikkerhedsmæssige forpligtelser.

5) Rettighedshaverens aktiviteter og foranstaltninger for at sikre, at rettighedshaveren, rettighedshaverens ansatte og aftaleparter, turister og andre personer ikke udsættes for væsentlig fare for personskade.

6) Rettighedshaverens opfyldelse og overholdelse af forpligtelser og regler vedrørende naturbeskyttelse, miljøbeskyttelse, fiskeri og fangst og arbejdsret og kollektive aftaler.

7) Hvorledes rettighedshaveren sikrer miljøgenopretning ved koncessionens ophør.

*Stk. 2.* Når ændrede forhold gør det påkrævet, skal rettighedshaveren snarest muligt fremsende en ændret plan til godkendelse hos Naalakkersuisut.

**§ 25.** En rettighedshaver skal årligt fremsende rapportering om aktiviteter omfattet af koncessionen til Naalakkersuisut.  
 *Stk. 2*. Naalakkersuisut kan fastsætte nærmere regler om en rettighedshavers indsendelse af rapporteringer.

**§ 26.** Naalakkersuisut kan dele oplysningerne fremkommet i forbindelse med afrapporteringen med offentlige myndigheder og selvstyreejede virksomheder.

*Stk. 2.* Naalakkersuisut kan offentliggøre statistiske oplysninger vedrørende koncessioner i henhold til inatsisartutloven.

**Kapitel 9***Rettighedshaverens forpligtelser ved ophør af koncessionen*

**§ 27.** Naalakkersuisut kan fastsætte regler og koncessionsvilkår om, at rettighedshaveren ved ophør af aktiviteter efter koncessionen skal fjerne bygninger og anlæg med videre, som er etableret af rettighedshaveren, samt foretage oprydning, efterfølgende monitering (overvågning) og lignende i de berørte områder.  
 *Stk. 2*. Naalakkersuisut kan ved godkendelse af en aktivitetsplan eller ændring af en aktivitetsplan, jf. § 24, fastsætte vilkår til sikring af opfyldelsen af rettighedshaverens forpligtelser efter stk. 1, herunder om sikkerhedsstillelse. Når ændrede forhold gør det påkrævet, kan Naalakkersuisut fastsætte ændrede vilkår, herunder om ændret sikkerhedsstillelse.  
 *Stk. 3*. Hvis rettighedshaveren ikke efterkommer påbud om foretagelse af foranstaltninger nævnt i stk. 1, kan Naalakkersuisut foretage foranstaltningerne for rettighedshaverens regning og risiko.

**Kapitel 10**  
*Overdragelse, bortfald og ophør af koncessionen*

**§ 28.** Direkte eller indirekte overdragelse af koncessionen er ikke tilladt, medmindre Naalakkersuisut forinden har godkendt overdragelsen.

**§ 29.** Naalakkersuisut kan tilbagekalde en tildelt koncession under følgende omstændigheder:

1) ved manglende udnyttelse af koncessionen,

2) væsentlige ikke-godkendte ændringer i rettighedshaverens aktiviteter af betydning for koncessionen,

3) manglende opfyldelse af forudsætninger for tildelingen af koncessionen, eller

4) manglende overholdelse af rapporteringspligten.

*Stk. 2.* Naalakkersuisut kan fastsætte regler om tilbagekaldelse af turistkoncessioner.

**§ 30.** Naalakkersuisut kan fastsætte regler og koncessionsvilkår om, i hvilket omfang en rettighedshavers forpligtelser består eller rettighedshaveren i øvrigt har forpligtelser efter koncessionens ophør.

**Kapitel 11***Forsikringsdækning og sikkerhedsstillelse*

**§ 31.** Naalakkersuisut kan i en meddelelse om koncession stille vilkår om, at rettighedshavers forpligtelser og ansvar skal være dækket af en forsikring eller anden sikkerhedsstillelse.  
 *Stk. 2.* Naalakkersuisut kan som vilkår for koncession stille krav om, at rettighedshaver indgår en aftale med sundhedsvæsenet vedrørende levering af sundhedsydelser, herunder om evakuering af turister, samt tegner forsikring for dækning af udgifter hertil.

**Kapitel 12***Sikkerhed, tilsyn og påbud*

**§ 32.** Det er en forudsætning for at få udstedt en koncession til turistvirksomhed, at ansøgeren har udarbejdet en skriftlig sikkerhedsplan for de forskellige typer af ydelser og aktiviteter, der påtænkes udbudt, og som er rettet mod turister. Forudsætningen gælder, uanset om ansøgeren sælger ydelsen af aktiviteten direkte til en turist eller gennem en tredjepart.

*Stk. 2.* Sikkerhedsplanen skal til enhver tid være tilgængelig skriftligt på grønlandsk og engelsk.

*Stk. 3.* En sikkerhedsplan skal være sammensat af en risikovurdering og beredskabsplan. Enhver, der tilbyder organiserede aktiviteter inden for grønlandsk territorium, er ansvarlig for at opdatere sikkerhedsplanen regelmæssigt og så snart, det er nødvendigt.

*Stk. 4.* Sikkerhedsvurderingen skal være målrettet mod deltagerne og omfatte en vurdering af de potentielle risici forbundet med en bestemt aktivitet, og risikovurderingen skal være egnet til at bibringe deltagerne en klar og omfattende information om de vigtigste risikofaktorer. Ved tilrettelæggelse af en aktivitet skal risikovurderingen lægges til grund for udvælgelse af medarbejdere, herunder rejseledere, for tidspunktet for turen, for vurdering af ydre forhold, for valg af udstyr m.v.

*Stk. 5.* Beredskabsplanen skal være baseret på risikovurderingen af aktiviteten og skal indeholde:

1) en beskrivelse af foranstaltninger, der skal træffes i tilfælde af overhængende fare eller ulykke,

2) oplysninger om krav til viden, erfaring og færdigheder hos de ansatte, der er involveret i aktiviteten, og

3) hvordan ansøgerens ansatte reagerer på fare, herunder med hensyn til kommunikation.

**§ 33.** Naalakkersuisut fører tilsyn med koncessioner, rettighedshavere, aktiviteter og forhold omfattet af inatsisartutloven.

*Stk. 2.* Naalakkersuisut kan fastsætte regler om udøvelsen af tilsynet.

*Stk. 3.* Naalakkersuisut kan fastsætte regler om, at tilsynet jf. stk. 1 kan delegeres til andre myndigheder og institutioner under Grønlands Selvstyre og kommunerne.

**§ 34.** Naalakkersuisut kan meddele rettighedshaveren påbud om at berigtige et ulovligt forhold.

**Kapitel 13***Sanktioner og ikrafttræden*

**§ 35.** Overtrædelse af § 4, stk. 2 og stk. 4, samt § 25, stk. 1 kan medføre foranstaltninger i form af bøde efter reglerne i Kriminallov for Grønland.

*Stk. 2*. Afgivelse af urigtige eller vildledende oplysninger eller fortielse af oplysninger, som virksomheden skal rapportere om jf. § 23, stk. 1 kan medføre foranstaltninger i form af bøde efter reglerne i Kriminallov for Grønland.

*Stk. 3.* For forskrifter udstedt i medfør af § 4, stk. 1, § 11, stk. 2, § 17, § 18, § 23, stk. 2 og § 25, stk. 2 kan der fastsættes foranstaltninger i form af bøde efter reglerne i Kriminallov for Grønland.

*Stk. 4.* Hvor inatsisartutloven eller forskrifter udstedt i medfør af inatsisartutloven hjemler fastsættelse af bøde, kan bøden pålægges en juridisk person efter reglerne i Kriminallov for Grønland.

*Stk. 5.* Bøder, der fastsættes efter stk. 1-4 tilfalder landskassen.

*Stk. 6*. Ved overtrædelse af inatsisartutloven eller bestemmelser fastsat i medfør af loven kan der ske konfiskation efter reglerne i Kriminallov for Grønland. Konfiskation sker til fordel for landskassen.

*Stk. 7.*  Sager efter stk. 1-4 anlægges ved Retten i Grønland som 1. instans.

**§ 36.** Inatsisartutloven træder i kraft den 1. januar 2025.

*Stk. 2.* Samtidig med ikrafttrædelsen af denne inatsisartutlov ophæves Inatsisartutlov nr. 19 af 3. december 2012 om koncession til turistvirksomhed i udvalgte landområder

*Stk. 3.* Inatisartutlovens §§ 19 og 20 finder til og med 1. januar 2026 ikke anvendelse på koncessioner til turistvirksomhed, der lovligt udøves på tidspunktet for inatsiartutlovens ikrafttræden.

*Grønlands Selvstyre, den xx. xxx 2024*

Formand for Naalakkersuisut